Zapisnik 2. seje Sveta NVO

Pričetek, 30. 11. 2022 ob 11.00 uri v sejni sobi 205, 2. nadstropje, Dunajska 48, 1000 Ljubljana

Prisotni: Uroš Brežan (MOP), Uroš Vajgl (MOP), Marko Maver (MOP), Tanja P. Vidovič (MZI), Dejan Mandič (IRSOP), Kaja Lipnik Vehovar (DAL), Aljoša Petek (PIC), Maša Hawlina (IŠSP), Tomaž Gorenc (IZO), Barbara Kvac (Focus), Maja Simoneti (IPOP), Senka Šifkovič (Umanotera), Mihael Jožef Toman (SDZV), Tina Mikuš (Natura Biro), Damjan Vinko (SOD), Maja Kostanjšek (MOP), Tina Hočevar (MOP).

Dnevni red:

**1.        Povzetek dogajanja na COP27 ter stanje na Zakonu o podnebnih spremembah  
2.        Uredba o mejnih vrednostih kazalcev hrupa in Odločitev ustavnega sodišča U-I-441/18-23 o neustavnosti Uredbe s 6.7.2022**

**3. Zakon o umeščanju naprav za proizvodnjo električne energije iz obnovljivih virov energije**

4.        Razno

**K. 1. točki:**

Na začetku je DS Vajgl izpostavil dogajanje med in na COP27, predvsem pomembnost področja prilagajanja, ki je oz. bo za Slovenijo najbolj pomembno. Omenil je, da se je Slovenija pridružila koaliciji o sušah, ter, da se je povečalo zavedanje o pomembnosti prilagajanja podnebnim spremembam. Glede blaženja pa nas čaka več truda. Slovenija ima ambicijo, da bi na naslednjem COP zasedanju imela svoj paviljon, kjer bi lahko predstavila dobre prakse. Ključno bo medresorsko sodelovanje zato je bila med COP27 vzpostavljena medresorska delovna skupina za podnebne spremembe namen katere je, da se naredi analiza stanja ter določi obliko sodelovanja za naslednjo konferenco.

Glede Zakona o podnebnih spremembah pa je povedal, da je zaključeno obdobje prejemanja pripomb/predlogov deležnikov katerih je bilo skupaj 22. Dodal je, da bo novo ministrstvo za okolje, podnebje in energetiko sprejemalo ta zakon, časovno pa bo vezan na sprejem zakonodajnega paketa Pripravljeni na 55. Prvi osnutek se lahko pričakuje v mesecu februarju 2023, ki bi predstavljen na javnem posvetu.

Predstavniki NVO so glede svojih pogledov na dogajanje na COP27 dodali, da se je nekaj le premaknilo na finančnem delu, pri blaženju podnebnih sprememb pa premalo. Več truda je potrebnega na EU ravni glede zakonodajnega paketa Pripravljeni na 55, predvsem zaradi zgodovinske odgovornosti razvitih držav. Strinjajo se s pomembnostjo UNFCCC v okviru doseganja dogovorov. Poziv, da se za prihodnja srečanja izbirajo lokacije, kjer ne bo problem logistika oz. se bo lažje omogočil dostop/udeležbo NVO-jem. Glede Zakona o podnebnih spremembah pa si želijo konstruktivnega sodelovanja. Predlagali so še, da bi bilo dobro razmisliti o izvedbi paralelnega dogodka (COP-u) na nacionalni ravni, ter, da se pri pripravi slovenskega Zakona o podnebnih spremembah pogleda osnutek Avstrijskega. V zvezi z reorganizacijo ministrstev pa so dodali, da je ključno, da se podnebni del ne podredi energetskemu. Izpostavili so tudi, da je nujno potrebno vidike podnebnih sprememb upoštevati pri sprejemanju vseh odločitev na vseh ministrstvih, tako pri pripravi novih kot pri novelacijah obstoječih zakonov: preprečevanje pospeševanja podnebnih sprememb mora biti rdeča nit vseh ministrstev. V nasprotnem primeru tudi nov Zakon o podnebnih spremembah ne bo prinesel želenih rezultatov.

O dogajanju na COP27 je minister Brežan omenil, da je bila zanj udeležba koristna in, da je bil dosežek glede škod in izgub ta, da se je začelo vzpostavljati zaupanje med ranljivimi in razvitimi državami. Dodal je še, da podpira obstranski nacionalni dogodek ob naslednjem COP ter, da se bo ob delitvi ministrstev strmelo k temu, da podnebje in narava ne ostaneta podrejeni energetiki. O tem je DS Vajgl omenil, da je bil LIFE projekt na temo prilagajanja uspešen na prvi stopnji in, da se bo ob odobritvi projekta lahko zaposlilo dodatne ljudi.

**K. 2. točki:**

Glede Uredbe o mejnih vrednostih kazalcev hrupa je DS Vajgl povedal da se osnutek še pripravlja ter, da se predvideva več korakov do marca prihodnje leto in, da je predvidena tudi javna razprava in sodelovanje.

S strani NVO je bilo povedano, da gre pri tej zadevi predvsem za zatečeno stanje in težave v praksi. Omenjeno je bilo, da se mejne vrednosti hrupa določa z vidika zdravja in da ne morejo variirati po območjih glede na stopnjo varovanja pred hrupom. Omenjeno je bilo tudi, da ima WHO mejne vrednosti hrupa določene (WHO Environmental noise guidelines for the European Region (2018) and Compendium of WHO and UN guidance on health and environment (2022 update) in da bi jih bilo smiselno/potrebno implementirati v nacionalno zakonodajo. Omenjeno je bilo tudi, je potrebno okrepiti nadzorstveno funkcijo IRSOP.

Predstavnik IRSOP je dodal, da lahko inšpektorat ukrepa v okviru svojih pristojnosti, da toplotne črpalke v stanovanjskih zgradbah niso stvar dejavnosti in so regulirane v okviru standardov proizvajalcev črpalk. Glede hrupa iz naslova dejavnosti pa lahko inšpektor ob prijavi odredi obratovalni monitoring na podlagi katerega ugotovi ali izmerjene vrednosti presegajo mejne vrednosti.

DS Vajgl je dodal, da je monitoring ključnega pomena kot tudi zaupanje v inštitucije, ki izvajajo meritve.

**K. 3. točki:**

Predstavnica Ministrstva za infrastrukturo je predstavila vsebino zakona ter predvideno časovnico sprejema (Q1 2023). Omenila je, da je predlog usklajen z večino ministrstev in, da bo sprejet po rednem postopku ter, da ne gre za interventni zakon. Izpostavila je pomembnost doseganja zastavljenih ciljev RS na deležu OVE v končni porabi energije, ter prihajajoče spremembe EU zakonodaje in pomanjkanja lastnih virov fosilnih goriv in predpogoj sprejetja zakona za črpanje EU sredstev. Prav tako je izpostavila pomembnost krepitve skupnostih sončnih elektrarn ter, da so bile v predlog zakona vključene vse možne varovalke ter, da je za vključevanje NVO in javnosti vpeljan enak postopek kot na ravni EU.

O predlogu zakona so predstavniki NVO predlagali naj se izvede še kakšna javna razprava, da se vnese pogoj oz. prednostno umeščanje v pozidana in degradirana območja ter šele na to v druge dele (npr. kmetijske površine, gozdovi, umetne vodne površine, Naturo2000), kjer bi prišlo lahko do konfliktov med ohranjanjem narave in energetiko. Omenili so tudi pomembnost sprejemanja strategije prostorskega razvoja o čemer je bilo povedano, da se končuje medresorsko usklajevanje ter, da je predviden sprejem na Vladi do konca leta ter sprejem v Q1 2023. V nadaljevanju je potekala razprava, med drugim, tudi o pomembnosti krepitve distribucijskega omrežja (v kontekstu malih sončnih elektrarn).

Kot ključno so se predstavniki NVO ter ministrstev strinjali, da je potrebno več javne razprave.

**K. 4. točki:**

Na vprašanje predstavnikov NVO tem Marko Maver sporoči, kdaj bodo objavljeni razpisi za delovanje NVO in mrež NVO s področja MOP.

Naslednji sestanek bo izveden še pred novim letom. Predlagane teme pa so: i) stanovanjska problematika), ii) kakovost zraka in iii) načrt sanacije gozdov, poškodovanih v požaru na Goriškem Krasu.

Prisotni so se dogovorili, da se lahko na seje Sveta NVO vabi zunanje strokovnjake na predlog članov, MOP pa predlaganega strokovnjaka uradno povabi.

Seja Sveta se je zaključila ob 13:00uri.

Pripravil/a:

Marko Maver